Det bliver alt andet end forårsvejr, når et kraftigt lavtryk passerer forbi landet det kommende døgn.

Selvom kalenderen i morgen viser den 24. april, så er vejret på ingen måde i forårshumør. Det får vi i allerhøjeste grad at mærke i morgen, hvor vejret nærmere bliver regulært efterårsagtigt. Et lavtryk nærmer sig landet fra nordvest og allerede i aftenens løb, begynder det at regne i det nordlige Jylland. Resten af natten breder regnen sig yderligere mod sydøst, og samtidigt tiltager vinden fra vest og nordvest. På bagsiden af lavtrykket tiltager vinden i løbet af i morgen til kuling, og samtidigt kan vindstødene nå hård kuling til storm en kort overgang. I den syd- og østlige del af landet når vindstødene kuling til hård kuling og især i forbindelse med de byger, der strømmer ind over landet i kølvandet på regnvejret, kan vindstødene blive særdeles kraftige. Desuden kan bygerne i morgen både være med slud og hagl og kombineret med temperaturer på mellem 4 og 9 grader, så vil det føles isnende koldt.